Document ID: 32010R1099

REGULAMENTUL (UE) NR. 1099/2010 AL COMISIEI
din 26 noiembrie 2010
de modificare a anexei I la Regulamentul (CE) nr. 669/2009 de punere în aplicare a Regulamentului (CE) nr. 882/2004 al Parlamentului European și al Consiliului în ceea ce privește controalele oficiale consolidate efectuate asupra importurilor de anumite produse de hrană pentru animale și alimentare de origine neanimală
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a se asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 15 alineatul (5),
întrucât:
(1)
Regulamentul (CE) nr. 669/2009 al Comisiei (2) stabilește norme privind controalele oficiale consolidate care trebuie efectuate asupra importurilor de hrană pentru animale și produse alimentare de origine neanimală enumerate în anexa I la regulamentul menționat anterior, la punctele de intrare pe teritoriile menționate în anexa I la Regulamentul (CE) nr. 882/2004.
(2)
Articolul 2 din Regulamentul (CE) nr. 669/2009 prevede că lista din anexa I la regulamentul respectiv trebuie să facă obiectul unei reexaminări periodice, cel puțin trimestriale, luând în considerare cel puțin sursele de informație menționate la articolul respectiv.
(3)
Frecvența și relevanța incidentelor alimentare notificate prin intermediul Sistemului de alertă rapidă pentru alimente și furaje (RASFF), constatările diverselor misiuni în țări terțe efectuate de Oficiul Alimentar și Veterinar, precum și rapoartele trimestriale pe care statele membre le-au pus la dispoziția Comisiei în conformitate cu articolul 15 din Regulamentul (CE) nr. 669/2009 indică faptul că este necesară revizuirea listei din anexa I la regulamentul respectiv.
(4)
În special, anexa I la regulamentul respectiv trebuie revizuită prin reducerea frecvenței controlului mărfurilor pentru care sursele de informații menționate anterior indică o ameliorare globală a conformității cu legislația relevantă a Uniunii și pentru care nivelul actual de controale oficiale nu mai este justificat, precum și prin creșterea frecvenței controlului altor mărfuri pentru care aceleași surse arată un grad mai ridicat de neconformitate cu legislația relevantă a Uniunii, care justifică un nivel sporit de controale oficiale.
(5)
Prin urmare, Regulamentul (CE) nr. 669/2009 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 669/2009 se înlocuiește cu textul din anexa la prezentul regulament.
Articolul 2
Prezentul regulament intră în vigoare la 1 ianuarie 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 noiembrie 2010.

Labels: 17
20
0
3
6
15